Benicio del Toro

Benicio del Toro, celým menom Benicio Monserrate Rafael del Toro Sánchez (* 19. február 1967) je portorický herec a a filmový producent.

Životopis

Mladosť 
Narodil  sa 19. februára 1967 Gustavovi a Fauste Sanchez del Torovým. Očakávalo sa od neho, že pôjde v šľapajach svojich rodičov, ktorí boli právnici. Po smrti matky vyrastal na pennsylvánskom vidieku v Spojených štátoch amerických. Po ukončení strednej školy sa presídlil do Kalifornie, kde navštevoval univerzitu v San Diegu. Štúdium obchodu však nedokončil. Bol fascinovaný umením, či už maliarstvom alebo literatúrou. Najviac ho ale lákalo herectvo a tak odišiel zo školy a začal chodiť na hodiny herectva k Stelle Adlerovej v New Yorku. Práve vďaka jej príprave sa niekoľkokrát objavil v televízii, napríklad v americkom seriáli Miami Vice.

Filmová kariéra 
Prvú významnú úlohu dostal v roku 1989 v bondovke Licence to Kill (Povolenie zabíjať). Vtedy mal iba dvadsaťjeden rokov a stal sa tak najmladším protivníkom neohrozeného agenta 007. Kritici ho prvý raz zaregistrovali vo filmoch Fearless (Bez strachu, 1993) a China Moon (Porcelánový mesiac, 1994). Ale vďaka The Usual Suspects (Zvyčajní podozriví, 1995) režiséra Bryana Singera sa zapísal aj do povedomia divákov a za stvárnenie záhadne mrmlajúceho gangstera získal filmovú cenu Independent Spirit Award. Gangstera si tiež zahral aj vo filme Basquiat (1996), ktorý režíroval jeho priateľ Julian Schnabel. Svoju prvú hlavnú úlohu dostal v roku 1997, ale opäť ho čakalo sklamanie, pretože Excess Baggage (Vydierači) prepadli. O rok neskôr si ale nenechal ujsť príležitosť zahrať si po boku Johnnyho Deppa v halucinogénnej jazde režiséra Terryho Gilliama Fear and Loathing in Las Vegas (Strach a hnus v Las Vegas, 1998). Tento film spečatil jeho postavenie kultového herca. Vedľajšia úloha tijuanského policajta Javiera Rodrigueze v dráme o obchode s drogami Traffic (Traffic - nadvláda gangov, 2000) mu vyniesla cenu Oscara za rok 2000, Zlatý glóbus za rok 2000, cenu BAFTA za rok 2000 a tiež Strieborného medveďa na Medzinárodnom filmovom festivale (MFF) v nemeckom Berlíne v roku 2001.

Je známy pre svoje filmové postavy  ako boli Fred Fenster v Podozrivých, Javier Rodríguez v Traffic – Nadvláda gangov, Jack Rafferty Jackie v Sin City – mesto hriechu, Dr. Gonzo v Strach a hnus v Las Vegas, Franky Four Fingers v Podfu(c)k, Che Guevara v Che Guevara: Revolúcia, Lawrenca Talbota v Vlkolakovi  a najnovšie pre jeho úlohu Alejandra Gillicka v Sicario a Sicario 2: Soldado.

Jednou z hlavných čŕt Benicia del Tora je perfekcionizmus, pre film je schopný urobiť čokoľvek. A tak mu režiséri s dôverou zverujú úlohy vo svojich filmoch. A on sa im odvďačuje svojím umením.

Ocenenia (výber) 
 1996: Independent Spirit Awards - najlepší herec vo vedľajšej úlohe vo filme Podozriví 
 1997: Independent Spirit Award - najlepší herec vo vedľajšej úlohe vo filme Basquiat
 2001: Academy Awards - najlepší herec vo vedľajšej úlohe vo filme Traffic – Nadvláda gangov 
 2001: BAFTA - najlepší herec vo vedľajšej úlohe vo filme Traffic – Nadvláda gangov
 2001: Golden Globe - najlepší herec vo vedľajšej úlohe vo filme Traffic – Nadvláda gangov
 2004: Independent Spirit Awards - Independent Spirit Awards za účinkovanie vo filme 21 gramov s ostatnými spoluúčinkujúcimi z filmu
 2008: Festival de Cannes - najlepší mužský herecký výkon vo filmoch Che (Che - Guerilla, Che Guevara: Revolúcia)

Filmografia 
 Malý princ (2015)
 Perfektný deň (2015)
 Sicario: Nájomný zabijak (2015)
 Strážcovia Galaxie (2014)
 Thor: Temný svet (2013)
 Divosi (2012)
 Odnikiaľ niekam (2010)
 Vlkolak (2010)
 In Search of Ted Demme (2009)		
 Che - Guerilla (2008)	
 Che Guevara: Revolúcia (2008)	
 Sin City – mesto hriechu (2005)
 Tru Blu (2005)		
 21 gramov (2003)
 Štvanec (2003)
 Prísaha (2001)
 America: A Tribute to Heroes (2001)	
 Podfu(c)k (2000)
 Traffic – Nadvláda gangov (2000)
 Únosci (2000)
 Strach a hnus v Las Vegas (1998)
 Vydierači (1997)
 Jazda načierno (1996)
 Basquiat (1996)	 
 Fanatik (1996)
 Pohreb (1996)
 Podozriví (1995)
 Buddy Factor (1994)
 Čínsky mesiac (1994)
 Golden Balls (1993)	 
 Bez strachu (1993)
 Rýchle prachy (1993)
 Krištof Kolumbus / Krištof Kolumbus: Objavenie (1992)
 Superstar: The Life and Times of Andy Warhol (1990)	 
 James Bond: Povolenie zabíjať (1989)

Referencie

Externé odkazy

Zdroj 
 

Filmoví herci USA
Držitelia ceny Zlatý glóbus
Držitelia Oscara za najlepší mužský herecký výkon vo vedľajšej úlohe
Držitelia ceny Zlatý glóbus za najlepší mužský herecký výkon vo vedľajšej úlohe
Držitelia ceny BAFTA za najlepšieho herca vo vedľajšej úlohe
Držitelia ceny Independent Spirit Award
Portorickí herci
Držitelia Screen Actors Guild Award